M. Rehák, poslanec: (2003-12-16):
Výbor Národnej rady Slovenskej republiky pre hospodárstvo, privatizáciu a podnikanie v súlade s § 78 a § 88 zákona Národnej rady č. 350/1996 Z. z. o rokovacom poriadku Národnej rady Slovenskej republiky predkladá Národnej rade Slovenskej republiky ako gestorský výbor spoločnú správu výborov Národnej rady Slovenskej republiky k návrhu rozpočtu nákladov na činnosť Fondu národného majetku pre rok 2004. Predseda Národnej rady Slovenskej republiky rozhodnutím č. 427 zo 16. októbra 2003 pridelil návrh na prerokovanie s termínom do 21. novembra 2003 výborom: Výboru Národnej rady pre financie, rozpočet a menu a Výboru Národnej rady Slovenskej republiky pre hospodárstvo, privatizáciu a podnikanie. Ako gestorský výbor určil Výbor Národnej rady pre hospodárstvo, privatizáciu a podnikanie na vypracovanie spoločnej správy o výsledku prerokovania návrhu vo výboroch a predloženie návrhu uznesenia Národnej rady Slovenskej republiky v lehote do 26. novembra 2003. Iné výbory Národnej rady Slovenskej republiky návrh neprerokovali. Gestorskému výboru do začatia rokovania neoznámili poslanci, ktorí nie sú členmi výborov uvedených v rozhodnutí predsedu Národnej rady Slovenskej republiky, svoje stanoviská podľa § 75 ods. 2 rokovacieho poriadku. Výbory, ktorým bola pridelená parlamentná tlač na prerokovanie, zaujali tieto stanoviská. Výbor Národnej rady Slovenskej republiky pre financie, rozpočet a menu prerokoval návrh 12. novembra 2003 a uznesením č. 236 vyjadril súhlas s návrhom rozpočtu nákladov na činnosť Fondu národného majetku Slovenskej republiky na rok 2004, ktorý predstavuje náklady celkom 150,262 mil. Sk, z toho prevádzkové náklady 141,162 mil. Sk, náklady na dlhodobý majetok 9,1 mil. Sk a kapitálové výdavky 18 mil. Sk, a súčasne odporučil Národnej rade Slovenskej republiky návrh schváliť s tým, že bude zabezpečená účelná úspornosť a hospodárnosť použitia finančných prostriedkov na činnosť Fondu národného majetku Slovenskej republiky. Výbor Národnej rady Slovenskej republiky pre hospodárstvo, privatizáciu a podnikanie prerokoval návrh 20. novembra 2003 a uznesením č. 217 odporučil Národnej rade Slovenskej republiky návrh schváliť a prijať uznesenie, ktoré je v prílohe spoločnej správy. Gestorský výbor na základe rokovaní výborov Národnej rady v súlade s § 79 ods. 4 písm. f) rokovacieho poriadku odporúča Národnej rade Slovenskej republiky návrh rozpočtu nákladov na činnosť Fondu národného majetku na rok 2004 schváliť a prijať uznesenie, ktoré je v prílohe spoločnej správy gestorského výboru. Spoločná správa výborov Národnej rady Slovenskej republiky o prerokovaní návrhu rozpočtu nákladov na činnosť Fondu národného majetku Slovenskej republiky na rok 2004 bola schválená uznesením č. 234 z 2. decembra 2003. Súčasne výbor poveril spoločného spravodajcu výborov predložiť Národnej rade Slovenskej republiky spoločnú správu výborov o výsledku prerokovania návrhu a poveril ho právomocami podľa § 79 ods. 5 rokovacieho poriadku. Pani predsedajúca, to je z mojej strany všetko, môžete otvoriť rozpravu k predmetnému materiálu. Z. Martináková, podpredsedníčka NR SR: Ďakujem, pán spravodajca. Otváram rozpravu. Písomne nemám žiadnu prihlášku. Otváram možnosť ústne sa prihlásiť do rozpravy. Uzatváram možnosť prihlásiť sa do rozpravy. Vyhlasujem rozpravu o tomto bode programu za skončenú. Prerušujem rokovanie o tomto bode programu. návrhom na použitie majetku Fondu národného majetku Slovenskej republiky v roku 2004 podľa § 28 ods. 3 písm. b) zákona č. 92/1991 Zb. o podmienkach prevodu majetku štátu na iné osoby v znení neskorších predpisov . Návrh ste dostali ako tlač 430 a spoločnú správu výborov máte ako tlač 430a. Prosím, pán prezident Prezídia Fondu národného majetku Jozef Kojda, aby ste návrh v snemovni odôvodnili. Nech sa páči, máte slovo. J. Kojda, prezident Prezídia Fondu národného majetku SR: Ďakujem veľmi pekne. Obdobne ako predchádzajúci materiál je tento návrh tzv. veľkého rozpočtu predložený na základe platného zákona č. 92/1991 Zb. Predkladáme návrh vo výške 16,183 mld. korún. Materiál obsahuje opäť 2 časti. Prvá časť hodnotí predpokladané hospodárenie v roku 2003, pričom hospodárenie fondu by malo skončiť prebytkom viac ako 1 mld. korún. Druhá časť hodnotí ako príjmy, tak výdavky Fondu národného majetku v roku 2004, pričom hospodárenie opäť predpokladáme s prebytkom viac ako 1 mld. korún. Čo sa týka príjmov, samozrejme, väčšina z nich bude z dopredaja strategických podnikov, nepočítame s príjmami z predaja Slovenských elektrární ani s príjmami z predaja SPP či Transpetrolu. Výdavky sú smerované na 90 % pre ministerstvo financií, a to ako samotné príjmy z predaja majetku, tak dividendy, ktoré sú plánované vo výške viac ako 8 mld. Sk. Tieto zdroje majú byť použité na platenie štátneho dlhu a na platenie úverov so štátnymi zárukami. Fond národného majetku predpokladá v prípade, že by sa podarilo sprivatizovať Slovenské elektrárne, že v septembri predloží návrh na zmenu tohto rozpočtu, kde by Národná rada po predchádzajúcom prerokovaní v parlamente rozhodla o rozdelení príjmu z predaja Slovenských elektrární. Bol by to taký istý postup, aký sme mali v prípade SPP alebo Slovenských telekomunikácií. Ak dovolíte, pani predsedajúca, bolo by to na úvod všetko. Z. Martináková, podpredsedníčka NR SR: Ďakujem. Dávam slovo členovi gestorského výboru, výboru pre hospodárstvo, privatizáciu a podnikanie, pánovi poslancovi Milanovi Rehákovi, aby podal správu o výsledku prerokovania návrhu vo výboroch.